Eerste vrou in byna sewe dekades in VSA tereggestelLisa Montgomery (Foto: Facebook) Die Amerikaanse departement van justisie het Vrydag aangekondig dat hy die eerste federale teregstelling van ŉ vrou in 67 jaar beplan. Die federale regering kan doodsvonnisse versoek vir ‘n beperkte aantal misdade en federale teregstellings is baie raar teenoor teregstellings wat in deelstate uitgevoer word. Lisa Montgomery sal na verwagting op 8 Desember tereggestel word vir die moord op ŉ swanger vrou. USA Today berig Montgomery sal volgens beplanning op dié dag met behulp van ŉ dodelike inspuiting in die federale gevangenes in Terre Haute, Indiana, tereggestel word. Montgomery is in 2004 skuldig bevind op aanklag dat sy die 23-jarige Bobbie Jo Stinnett van Missouri, wat agt maande swanger was, verwurg en toe die baba uit haar maag gesny en “ontvoer” het. “Montgomery het van haar huis in Kansas na Stinnett se huis in Skidmore gery en voorgegee dat sy ŉ hondjie wil aanneem. Toe sy by die huis aankom, het Montgomery ŉ tou gebruik om Stinnett mee te verwurg. Stinnett was by haar bewussyn en het probeer om haarself te verdedig toe Montgomery ŉ kombuismes gebruik het om die baba uit haar maag te sny,” lui die berig. Aanklaers het gesê Montgomery het die baba aangeneem en probeer om haar as haar eie groot te maak. “Die advokate van Montgomery het aangevoer dat sy aan geestesversteurings gely het toe sy Stinnett vermoor het, maar die regter het haar verdediging verwerp. Haar advokate het ook aangevoer dat sy aan ŉ toestand genaamd pseudoswangerskap ly, wat daartoe lei dat ŉ vrou valslik glo dat sy swanger is en uiterlike tekens van ŉ swangerskap toon.” CNN berig die laaste federale teregstelling van ‘n vrou, was op 18 Desember 1953. Sy was Bonnie Brown Heady en sy is in ŉ gaskamer in Missouri tereggestel nadat sy skuldig bevind is aan moord en ontvoering. Volgens Sydney Morning Herald sal Montgomery die agste gevangene wees wat sedert Julie vanjaar tereggestel word. Die negende teregstelling is dié van Brandon Bernard, wat skuldig bevind is aan die moord op twee jeugleraars in Texas in 1999. Hy sal na verwagting op 10 Desember tereggestel word, ook met behulp van ŉ inspuiting.